Det Økonomiske og Sociale Udvalgs udtalelse om »Forslag til Europa-Parlamentets og Rådets beslutning om ændring af beslutning 92/481/EØF af 22. september 1992 om vedtagelse af en handlingsplan for udveksling mellem medlemsstaternes forvaltninger af nationale embedsmænd, der har til opgave at gennemføre de EF-forskrifter, som er nødvendige for virkeliggørelsen af det indre marked (KAROLUS-programmet)« (98/C 73/14)

Rådet besluttede den 27. november 1997 under henvisning til EF-traktatens artikel 198 at høre Det Økonomiske og Sociale Udvalg om det ovennævnte emne.

Det forberedende arbejde henvistes til ØSU's Sektion for EF's Eksterne Forbindelser, Handels- og Udviklingspolitik, som udpegede Kenneth Walker til ordfører. Sektionen vedtog enstemmigt sin udtalelse den 25. november 1997.

Det Økonomiske og Sociale Udvalg vedtog på sin 350. plenarforsamling af 10. og 11. december 1997, mødet den 10. december 1997, med 113 stemmer for, 2 imod og 2 hverken eller imod, følgende udtalelse.

1. Indledning

1.1. Handlingsplanen for udveksling mellem medlemsstaternes forvaltninger af nationale embedsmænd, der har til opgave at gennemføre de EF-forskrifter, som er nødvendige for virkeliggørelsen af det indre marked, benævnt KAROLUS-programmet, har sin oprindelse i Kommissionens hvidbog om virkeliggørelsen af det indre marked, der blev offentliggjort i 1985, idet indbyrdes tilnærmelse af lovgivningerne og gensidig anerkendelse af forskrifter på visse nøgleområder udgør et af hvidbogens grundlæggende mål.

1.2. Med henblik på at styrke samarbejdet, fremme den gensidige tillid mellem de nationale forvaltninger og således tilskynde til en ensartet anvendelse af EF-retten i det indre marked vedtog Rådet handlingsplanen den 22. september 1992 ved beslutning nr. 92/481/EØF for fem år med virkning fra 1. januar 1993.

1.3. KAROLUS-programmet henvender sig til alle dem, der er med til at gennemføre disse EF-forskrifter, uanset om de er lønmodtagere i en central eller lokal forvaltning eller i en privat organisation, der af nævnte forvaltninger har fået denne gennemførelse i opdrag.

Programmet omfatter:

- udveksling mellem medlemsstaterne af embedsmænd i centrale og lokale forvaltninger samt af lønmodtagere i den private sektor, der er udpeget af de behørige forvaltninger, i forbindelse med et ophold af ca. to måneders varighed,

- et uddannelsesseminar inden udvekslingen,

- et evalueringsseminar ved udvekslingens afslutning.

1.3.1. Programmets målsætninger er følgende:

- fremme af en forholdsvis ensartet indfaldsvinkel til gennemførelsen af EF-forskrifterne,

- bevidstgørelse af embedsmændene i de nationale forvaltninger om den europæiske dimension af deres arbejde, EF-forskrifternes omfang og betydning,

- udvekslinger af frugtbare idéer mellem forvaltningerne i de forskellige medlemsstater om den bedste måde at gennemføre EF-forskrifterne på,

- deltagelse af mellemledere, således at resultaterne kan få så vid udbredelse som muligt,

- udnyttelse af udvekslingernes resultater, således at den tilsigtede ensartethed opnås.

1.4. EF's institutioner har siden gentagne gang bekræftet, hvor betydningsfuldt det administrative samarbejde er for den effektive virkeliggørelse af det indre marked. Dertil kommer, at i ni af de tretten medlemsstater, hvor forvaltningernes deltagelse i programmet har været genstand for evaluering, blev programmet betegnet som meget godt, i to blev det betegnet som udmærket og i to som nyttigt. Eftersom gennemførelsen af EF-lovgivningen stadig foregår meget forskelligt i de enkelte medlemsstater, ønsker de deltagende forvaltninger, at programmet skal forlænges efter 1997.

1.5. KAROLUS-programmet udløber den 31. december 1997. I lyset af erfaringerne med programmet og under hensyn til evalueringen af udvekslingernes resultater i løbet af de første to år har Kommissionen fremsat et forslag til Parlamentets og Rådets beslutning om forlængelse af KAROLUS-programmet i en ændret og udvidet form.

1.5.1. Forlængelsen vil kunne ske uden forhøjelse af det beløb, der anslås at være nødvendigt, og som er anført i Rådets beslutning fra 1992, idet beløbet ikke blev opbrugt i de første fem år.

2. Kommissionens forslag

2.1. Programmet bør forlænges for yderligere to år.

2.2. Programmet bør være åbent for deltagelse af de associerede lande i Mellem- og Østeuropa i overensstemmelse med de betingelser, der er fastsat i Europa-aftalerne eller i tillægsprotokollerne vedrørende deltagelse i EF-programmer.

2.2.1. Programmet bør også være åbent for deltagelse af de EFTA-lande, der er medlemmer af EØS, samt af Cypern på grundlag af tillægsbevillinger ifølge samme regler som dem, der gælder for de EFTA-lande, der er medlemmer af EØS, i overensstemmelse med de fremgangsmåder, der aftales med dette land.

2.2.2. Nærmere bestemmelser for deltagelsen vil blive fastsat på et passende tidspunkt af de berørte parter.

2.3. I løbet af denne toårige periode, der skal betragtes som en overgangsperiode, vil Kommissionen i samråd med relevante parter udarbejde retningslinjer for det reviderede KAROLUS-program.

2.3.1. Disse konsultationer vil omhandle forslag om at udvide programmet, så det ud over de individuelle uddannelsesforanstaltninger såsom udvekslinger af embedsmænd mellem medlemsstaternes forvaltninger også omfatter en række fælles uddannelsesforanstaltninger, som f.eks.:

- seminarer af generel karakter, der på Kommissionens initiativ skal afholdes jævnligt i hver medlemsstat, og som skal dreje sig om det administrative samarbejde og gennemførelsen af forskrifterne om det indre marked,

- kollektive uddannelsesseminarer i bestemte sektorer, der skal være åbne for alle medlemsstaternes embedsmænd i de pågældende sektorer, og som skal afholdes enten på Kommissionens eller medlemsstaternes initiativ,

- nationale seminarer, der skal afholdes af medlemsstaterne udelukkende for deres nationale embedsmænd med deltagelse af talere fra andre medlemsstater og Kommissionen,

- fælles inspektionsbesøg.

2.3.1.1. De forskellige foranstaltninger er udtænkt, for at et større antal personer kan deltage i programmet til en lavere udgift pr. deltager.

3. Særlige bemærkninger

3.1. ØSU, der fungerer som Observationscenter for Det Indre Marked, har gentagne gange givet udtryk for sin uforbeholdne støtte til alle foranstaltninger, som kan få det til at fungere bedre, eller som kan fjerne hindringer for dets realisering.

3.2. Det er desuden ofte blevet påvist, at divergerende fortolkninger og anvendelser af lovgivningen skaber flere problemer for erhvervslivet end nogen anden faktor.

3.3. Evalueringsrapporten af KAROLUS-programmet fra 1996 fastslår, at de potentielle fordele ved at forbedre samarbejdet mellem forvaltningerne er enorme for så vidt angår besparelser for europæisk erhvervsliv, især for de små og mellemstore virksomheder, der har større problemer med administrative og juridiske handelshindringer end store virksomheder. Omkostningerne ved, at det indre marked ikke er færdiggjort, løber op i milliarder af ecu, så enhver fjernelse af handelshindringer vil spare betydelige beløb. Rapporten understreger, at omkostningerne ved programmet er forholdsvis små i forhold til resultaterne.

3.4. ØSU erkender, at KAROLUS-programmet indtil nu har haft positive resultater, og støtter forslaget om at forlænge det uden væsentlige ændringer i en toårig overgangsperiode, hvor der kan foregå konsultationer om retningslinjerne for et udvidet program.

3.4.1. ØSU støtter også, at programmet i overgangsperioden skal omfatte de lande, som Kommissionens forslag nævner.

3.5. ØSU beklager, at deltagelsen i programmet indtil nu har været ringere, end man oprindeligt havde forventet, og tager til efterretning, at det først og fremmest skyldes sproglige og økonomiske problemer samt personalenedskæringer i medlemsstaternes forvaltninger. ØSU deler andre EU-institutioners skuffelse over denne udvikling.

3.5.1. ØSU mener, at det er afgørende for gennemførelsen af det indre marked, at man kan få det fulde udbytte af programmer som KAROLUS, og synes, at der skal lægges mere arbejde i at gøre deltagelsen større. For at dette kan gennemføres i praksis, er det nødvendigt, at projektet tilføres tilstrækkelige midler både fra medlemsstaterne og Kommissionen.

3.6. ØSU støtter også forslaget om at undersøge muligheden for at udvide rammerne for programmet i overensstemmelse med Kommissionens forslag og under hensyntagen til EU's ligebehandlingspolitik. Det går især ind for målet om at gøre det muligt for et større antal personer at deltage i programmet til en lavere udgift pr. deltager.

4. Konklusion

4.1. ØSU støtter uden forbehold Kommissionens forslag om at forlænge KAROLUS-programmet i en toårig overgangsperiode, om at åbne programmet for deltagelse af de nævnte stater og om at udvikle et ændret program med et bredere arbejdsområde og eventuelt med arbejdstagernes medvirken til erstatning for det nuværende program ved overgangsperiodens udløb. ØSU ønsker, når tiden er inde, at blive hørt om det ændrede programs form og indhold.

Bruxelles, den 10. december 1997.

Tom JENKINS

Formand for Det Økonomiske og Sociale Udvalg